Author: stromcekova
Company: Úrad vlády Slovenskej republiky

Informácia o priebehu a výsledkoch pracovnej návštevy
podpredsedníčky vlády SR pre európsku integráciu
Márie Kadlečíkovej v Talianskej republike v dňoch 6. – 10. marca 2002.

V súlade z uznesením vlády Slovenskej republiky č. 186 zo dňa 27. februára 2002 uskutočnila podpredsedníčka vlády SR pre európsku integráciu Mária Kadlečíková v  dňoch v dňoch 6. – 10. marca 2002 pracovnú návštevu Talianskej republiky.

Ťažiskovým bodom a cieľom programu bola účasť podpredsedníčky vlády SR na 32. zasadaní Európskej komisie pre poľnohospodárstvo Organizácie OSN pre výživu a poľnohospodárstvo (FAO),  ktorej je podpredsedníčkou.

Na rokovaní sa zúčastnili delegovaní zástupcovia z európskych členských krajín FAO a príslušní SP európskych členských štátov FAO. Rokovanie viedol pán Harald Hildebrand z NSR. 

V úvode rokovania zdôraznili p. Hildebrand a p. Forthommová z FAO, že úlohou tohto rokovania je príprava Európskej regionálnej konferencie (ERK), ktorej zasadanie sa uskutoční v dňoch 29.-31.3.2002 na Cypre. Hlavná diskusia účastníkov rokovania sa sústredila najmä na materiály „Trvalo udržateľné riadenie zdrojov pôdy a vody: boj proti zapúšťovaniu a prevencia pôdy“ a „Správa Pracovnej skupiny ECA o ženách a rodine vo vidieckom rozvoji a odporúčania pre ďalšie aktivity“.

K problematike púští v diskusii aktívne vystúpila podpredsedníčka vlády SR Mária kadlečíková. Pripomenula, že od apríla t.r. bude SR členom skupiny krajín Prílohy V. Poďakovala sa FAO za doterajšiu technickú pomoc a vyzvala FAO na zvýšenú podporu jednotlivým krajinám pri vypracovaní ich národných plánov boja proti zapúšťovaniu a ochrany pôdy. Tiež zdôraznila potrebu spolupráce pri inventarizácii stavu pôdneho fondu v jednotlivých krajinách, nielen v rámci strednej a východnej Európy. Užitočným sa javí vypracovanie štúdie FAO. Pripomenula niektoré ťažkosti, ktorým v poslednom období čelia krajiny nášho regiónu: sucho, záplavy. V závere zdôraznila potrebu ochrany vidieka pri využití potenciálnych programov FAO. 

Vystúpenie podpredsedníčky vlády SR vzbudilo širokú diskusiu, pričom sa stretlo s výrazne pozitívnymi reakciami ďalších krajín ( Írsko, NSR, MR, ČR, PR,... ), zástupcovia ktorých podporili zvýšenú aktivitu FAO v tejto oblasti. Výstižne situáciu v oblasti ochrany pôdneho fondu uviedol zástupca Cypru, ktorý vyhlásil, že vodu vieme čistiť, ale pôdu nie.

Z rokovania komisie vyplynuli nasledovné odporúčania, ktoré sa majú prerokovať počas ERK na Cypre:
-	FAO by malo napomôcť formulovaniu aplikácii národných plánov v rámci boja proti zapúšťovaniu a ochrane pôdy,

-	FAO by malo napomáhať uzatvoreniu dohôd o spolupráci medzi štátmi pri lesných požiaroch,

-	pri pomoci proti nárastu púští vychádzať z projektu LADA,

-	vytvoriť sieť zhromažďujúcu, zhodnocujúcu a rozdeľujúcu informácie zamerané na ochranu kvality krajiny,

-	v rámci aplikácie environmentálnych a revitalizačne orientovaných politík, pri spolupráci tak štátneho sektora ako aj súkromného sektora posilniť trvalo udržateľné riadenie poľnohospodárstva, vodného hospodárstva a živočíšnej výroby.

	K problematike postavenia žien a rodiny vo vidieckom rozvoji vystúpila s príspevkom podpredsedníčka vlády SR Mária Kadlečíková. Vo svojom vystúpení deklarovala plnú podporu SR  aktivitám Pracovnej skupiny pre ženy. Pripomenula, že SR má 3 národné projekty venujúce sa tejto problematike. Slovenská republika  by však privítala analytické štúdie FAO. Za doterajšie aktivity realizované v SR bola naša krajina menovite vyzdvihnutá sekretariátom FAO.

	Komisia súhlasila s ďalšou podporou rovnocenného zastúpenia oboch pohlaví, ako základnej podmienky pre rozvoj vidieckych oblastí a zdôraznila potrebu zvýšenia počtu žien v politike, programoch a jednotlivých inštitúciách. Taktiež sa položil dôraz na potrebu podrobnejších štatistických údajov zameraných na zastúpenie oboch pohlaví v jednotlivých oblastiach vidieckeho života, analýzu a výmenu týchto údajov a vedomostí. Komisia  vyzvala jednotlivé  krajiny na zvýšenie svojich finančných príspevkov pre realizáciu uvedených projektov a odporúčaní.

	Rokovanie sa zaoberalo aj problematikou ESCORNA (Európsky systém kooperácie v rámci výskumných sietí v poľnohospodárstve). Komisia všeobecne podporila tieto aktivity, pričom upozornila na nedostatok aktivít niektorých sietí, osobitným problémom naďalej ostáva otázka dostatočných zdrojov na realizáciu jednotlivých aktivít ESCORNA.

	Ďalšie rokovanie ECA by sa malo konať 2-3 mesiace pred budúcim rokovaním ERK (plánované na rok 2004 vo Francúzsku). Bolo dohodnuté, že ďalšie rokovanie Byra komisie, zamerané na komplementáciu materiálov pre ERK sa uskutoční na Cypre tesne pred samotným rokovaním ERK.

Podpredsedníčka vlády SR Mária Kadlečíková   absolvovala počas svojej pracovnej návštevy  bilaterálne rokovania s výkonnou riaditeľkou World Food               Programme  Catherine Bertiniovou, generálnym riaditeľom FAO Jacquesom Dioufom a zástupcom generálneho riaditeľa FAO  Davidom Harcharikom.

     Na rokovaniach so zástupcom GR FAO pánom Harcharikom a GR FAO  Dioufom (konané dňa 7.3. a 8.3. 2002 vo FAO) pripomenula Mária Kadlečíková otázku možného širšieho zapojenia slovenských odborníkov v programoch FAO. Pán Harcharik pripomenul možnosti, ktoré sa aj Slovenskej republike ponúkajú v oblasti „Emergency Division“. Pri diskusii s pánom Dioufom, GR FAO navrhol, aby SR poskytlo peniaze do Trust Fund, respektíve aby sama Slovenská republika zriadila a spolufinancovala niektoré projekty pre vybrané rozvojové krajiny, čím by sa súčasne mohli účinnejšie prezentovať príslušní národní experti v oblastiach preferovaných FAO a ponúkaných zo strany SR. Otázka dobrovoľného zvýšenia príspevku SR do World Food Programme rezonovala v diskusii PPV EI s výkonnou riaditeľkou WFP Catherine Bertiniovou. Na tejto diskusii taktiež pani Bertiniová pripomenula v reakcii na otázku PPV EI k možnej zamestnanosti štátnych príslušníkov SR na možnosti projektu tzv. mladých odborníkov. V rámci tohto programu hradia členské štáty náklady na takýchto odborníkov počas ich práce vo WFP, pričom títo pracovníci majú následne preferenciu pri možnom dlhodobom zamestnaní sa v organizácii. 

Závery:

-	naďalej aktívne participovať na činnosti ECA
-	priebežne preverovať konkrétne možnosti zvýšenia spolupráce SR s FAO a WFP 
-	prekonzultovať s ministrom zahraničných vecí SR možnosť zvýšenia dobrovoľného príspevku SR do WFP
-	priebežne preverovať a posilňovať zastúpenie slovenských expertov v sekretariátoch uvedených medzinárodných organizácií.